Suchinthana/ta-wikipedia huggingface dataset:
துருத்தி

துருத்தி (ஆங்கிலம்-Bellows)என்பது வளியை அழுத்தி கட்டுப்பாடான அளவில் ஒரு குறித்த இடத்தை நோக்கிச் செலுத்துவதற்காகப் பயன்படும் ஓர் அமைப்பு ஆகும். அடிப்படையில் இது, துளைவாய் ஒன்றைக் கொண்ட, கனவளவை மாற்றக்கூடிய ஒரு கொள்கலன் எனலாம். துருத்தியின் கனவளவைக் குறைக்கும்போது துளைவாயினூடாக வளி வெளியேறும். பொதுவாகத் துருத்திகளில் வளி உள்ளே செல்வதற்காகத் தனியான வழி இருக்கும். இதில் தடுக்கிதழ் பொருத்தப்பட்டிருப்பதனால், துருத்தியின் கனவளவைக் குறைக்கும்போது இவ்வழியாக வளி வெளியேறுவதில்லை. துருத்தி பல்வேறு துறைகளில் பல்வேறு தேவைகளுக்காகப் பயன்படுகின்றது. தொழில்துறைகளிலும், இசைத்துறையிலும் கூட பல்வேறு கருவிகளில் துருத்தி ஓர் உறுப்பாக உள்ளது.

உலோகவியல்

இரும்பு போன்ற உலோகங்களை உருக்குதல், ஒட்டுதல் போன்ற செயற்பாடுகளுக்கு உயர்ந்த வெப்பநிலை தேவை. துருத்தி கண்டுபிடிக்கப்பட்ட பின்னரே இது சாத்தியமானது. துருத்திகள் எரிபொருளுக்குக் கூடுதலான வளியை வழங்கி அது எரியும் வேகத்தைக் கூட்டுவதன்மூலம் அதிக வெப்பத்தை உருவாக்க் உதவுகிறது.  

உலோகவியலில் பல்வேறு வகையான துருத்திகள் பயன்படுகின்றன.

 பெட்டித் துருத்தி - இது மரபுவழியாக ஆசியப் பகுதிகளில் பயன்பட்டு வருகின்றது. 
 பானைத் துருத்தி - இது பண்டை எகிப்தில் பயன்பட்டது.
 தாத்தாரா - காலால் இயக்கும் சப்பானியத் துருத்தி.
 அக்கோடியன் துருத்தி - மடிப்புடன் கூடிய பக்கங்களைக் கொண்ட இவ்வகைத் துருத்திகள் பல நூற்றாண்டுகளாக ஐரோப்பாவில் பயன்பட்டன.
 ஆடுதண்டுத் துருத்தி - இது 18 ஆம் நூற்றாண்டின் நடுப்பகுதியில் ஐரோப்பாவில் உருவாக்கப்பட்டது. எனினும், இரட்டைச் செயற்பாட்டுத் துருத்திகள் கிமு 3 ஆம் நூற்றாண்டளவில் ஹான் மன்னர் காலத்துச் சீனாவில் பயன்பட்டதாகத் தெரிகிறது.

பண்டைச் சீனக் கைப்பணியாளரான து சி என்பவர், வார்ப்பிரும்பைக் காய்ச்சியடிப்பதற்காக, நீர்ச் சில்லுகள் மூலம் நீர் ஆற்றலைப் பயன்படுத்தித் துருத்திகளை இயக்கியதாகத் தெரிகிறது. பண்டைக் கிரேக்கர்களும், பண்டைய ரோமர்களும் தேனிரும்புப் பாளங்களை உருவாக்கும் உலைகளில் துருத்திகளைப் பயன்படுத்தினர். தற்காலத்தில் ஊடாட்டத் துருத்திகளுக்குப் பதிலாகப் பெரும்பாலும் மின்னியக்கிகள் பொருத்தப்பட்ட காற்றூதிகளே பயன்படுகின்றன.

ஈரறை உலைத் துருத்தி
பொதுவாகக் கொல்லர் உலைகளில் காற்று வழங்குவதற்குப் பயன்படும் துருத்திவகை இது. சீரான அளவில் காற்று வழங்கும் தன்மையைக் கொண்டுள்ளதாலேயே இது பெரிதும் விரும்பப்படுகிறது. இதன் அமைப்பு கணப்புத் துருத்திகளைப் போலவே இருந்தாலும், இதில் இரண்டு அறைகள் இருப்பது ஒரு வேறுபாடு ஆகும். மடிப்புப் பக்கங்களைக் கொண்ட துருத்தியறை நடுவில் பிரிதகடு ஒன்றினால் இரண்டாகப் பிரிக்கப்பட்டு இருக்கும். ஒரு அறைக்குள் செலுத்தப்படும் வளி மறு அறைக்குள் சென்று அங்கிருந்து சீராக வெளியேறுமாறு வடிவமைப்புச் செய்யப்பட்டு இருக்கும்.

கையாற்றல் கருவிகள்
இந்திய மாநிலங்களின் தலைநகரங்களும் ஒன்றியப் பகுதிகளின் தலைநகரங்களும்

இந்தியா இருபத்தி எட்டு மாநிலங்கள் மற்றும் எட்டு யூனியன் பிரதேசங்களாக (UTs) பிரிக்கப்பட்டுள்ளது. யூனியன் பிரதேசங்கள் மத்திய அரசால் நிர்வகிக்கப்படும் மேலும் அவர்களின் சொந்த அரசாங்கத்தையும் கொண்டிருக்கின்றன.  மூன்று யூனியன் பிரதேசங்கள்,சம்மு காசுமீர் , தில்லி தேசிய தலைநகரப் பிரதேசம் மற்றும் புதுச்சேரிக்கு தங்கள் சொந்த சட்டமன்றங்கள் இருக்கின்றன. 1956-இல், மாநிலங்கள் மறுசீரமைப்புச் சட்டத்தின் கீழ், மொழிவாரியாக மாநிலங்கள் மறுசீரமைக்கப்பட்டன. அதன் பிறகு அவற்றின் அமைப்பு பெரிய அளவில் மாறாமல் உள்ளது. ஒவ்வொரு மாநிலம் அல்லது யூனியன் பிரதேசம் மேலும் நிர்வாக மாவட்டங்களாக பிரிக்கப்பட்டுள்ளது.
மாநில மற்றும் யூனியன் பிரதேசங்கள், நிர்வாக சட்டம் மற்றும் நீதித்துறை தலைநகரங்களில் அடிப்படையில் பிரிக்கப்பட்டு உள்ளன.

இமாச்சலப் பிரதேசம் , கருநாடகம் , மகாராட்டிரம் மற்றும் உத்தராகண்டம் ஆகிய மூன்று மாநிலங்களின் சட்டமன்றங்கள் கோடை மற்றும் குளிர்கால அமர்வுகளுக்காக வெவ்வேறு தலைநகரங்களில் கூடுகின்றன. இலடாக்கு அதன் நிர்வாக தலைநகரங்களாக லே மற்றும் கார்கில் இரண்டையும் கொண்டுள்ளது.

மாநிலங்களின் தலைநகரங்களும் ஒன்றியப் பகுதிகளின் தலைநகரங்களும் 

மாநில மற்றும் யூனியன் பிரதேச தலைநகரங்கள் நிர்வாக, சட்டமன்ற மற்றும் நீதித்துறை தலைநகரங்களின்படி வரிசைப்படுத்தப்படுகின்றன. நிர்வாக தலைநகரம் என்பது நிர்வாக அரசு அலுவலகங்கள் அமைந்துள்ள இடம்.

குறிப்புகள்

மூலம் 
 
 
 

  
தலைநகரம்
இந்திய நகரங்களின் பட்டியல்கள்
வாளி

வாளி (bucket), (pail)  என்பது ஒரு வீட்டு உபகரணமாகும். இது கிணற்றில் இருந்து தண்ணீர் அள்ளுவதற்கு பயன்படும் ஒரு சாதனமாகும். அதனைத் தவிர வேறு பலவேறு வீட்டுத்தேவைகளுக்கும் இந்த வாளி பயன்படுகிறது. அநேகமாக வீட்டுக்குள் தண்ணீர் குழாய் இல்லாத வீடுகளில் இதன் பயன்பாடு முக்கியமானதாகும். இலங்கை வாழ் தமிழர் மத்தியில் இந்த "வாளி" எனும் சொல்லின் பயன்பாடும் வரலாற்றில் மறக்க முடியாத ஒன்றாகும்.

உருவ அமைப்பு 
இதன் உருவ அமைப்பு உருளைவடிவானதாக இருக்கும். அதேவேளை இந்த உருளை வடிவமைப்பின் மேல் புறம் அகன்றும், கீழ் அடிப்பகுதி ஒடுங்கியும் காணப்படும். அத்துடன் உருளைவடிவான அடிப்பகுதியில் இந்த வாளியை கீழே வைப்பதற்கு ஏதுவாக ஒரு வளையமும் பொருத்தப்பட்டிருக்கும்.

வரலாறு 
மக்கள் வாளி பயன்படுத்தத் தொடங்கியக் காலங்களில் ஆரம்பத்தில் வெண்கலத்திலேயே இருந்ததாக அறியப்படுகிறது. அதன்பின்னர் இரும்பு வாளிகள் அறிமுகமாகியன. இவை கடும் கணமானதாகவும் அதேவேளை நீண்ட காலம் பயன்படுத்தக் கூடியதாகவும் இருந்தன. தற்போது இந்த இரும்பு வாளிகளை காண்பது அரிதாக வருகிறது. அதன் பின்னரான காலங்களில் கனமற்ற அதேவேளை இலகுவான வாளிகள் அறிமுகமாகின. அவற்றை பேச்சு வழக்கில் "தகர வாளி" என அழைப்பர். இத்தகர வாளிகள் இரும்பு வாளிகளுடன் ஒப்பிடும் போது அதிகம் காலம் உழைக்கக்கூடியதாக இல்லை.

நெகிழி வாளி 
தற்காலத்திலும் இந்த தகரவாளிகளின் பயன்பாடு ஒரு சில நாடுகளில் காணப்பட்டாலும். நெகிழிகளில் வடிவமைக்கப்பட்ட வாளிகள் பெருகியுள்ளன. இருப்பினும் இந்த தற்கால நெகிழியில் அமைக்கப்பட்ட வாளிகளை, இலங்கை மக்கள் "வாளி" என்று பெரும்பாலும் அழைப்பதில்லை. அவற்றை "பிளாஸ்டிக் வாளி" அல்லது ஆங்கில பெயர்க்கொண்டு "பக்கெட்" என்றே அழைக்கின்றனர். அதேவேளை இந்த தற்கால நெகிழி வாளிகள் கிணற்றில் இருந்து தண்ணீர் அள்ளுவது போன்ற பயன்பாடுகளுக்கு ஏற்றதாக இல்லையென்பது குறிப்பிடத்தக்கது.

யாழ்ப்பாணத்தில் வாளி 
யாழ்ப்பாண மக்களின் வாழ்வியலோடு ஒன்றிவிட்ட ஒன்று துலா கிணறும் ஆகும். இந்த துலா கிணறுகளில் இருந்து நீரை அள்ளுவதற்கும், குளிப்பதற்கும் இந்த வாளியின் பயன்பாடு பிரதானமானதாகும்.

சிங்களவர் வாளியும் தமிழ் இனவழிப்பும் 
இலங்கையில் சிங்களவர் "வாளி" என்பதை "பால்திய" (Baldhiya) என்றே அழைப்பர். தமிழர் "வாளி" என்றே அழைப்பர். அதுவும் சிங்களம் பேசத் தெறிந்த தமிழர்களுக்கும் உச்சரிப்பில் "வாளி" அல்லது "வாளிய" என்றே ஒலிப்புக்கு வரும். (விதிவிலக்காக ஒரு சிலர் இருந்திருக்கலாம்) இதனை அறிந்து வைத்திருந்த சிங்களவர்கள், 1977 மற்றும் 1983 ஆம் ஆண்டுகளில் தமிழர்கள் மீது கட்டவிழ்த்து விடப்பட்ட இனக்கலவரங்களின் போது, தமிழர் என சந்தேகிக்கும் நபர்களை, சிங்களத்தில் Baldhiya என்று கூறும்படி கேட்பதும், தமிழர்களால் இந்த ஒலிப்புக்கு அமைவாக அச்சொல் வராததாலும் தமிழர்கள் எளிதாக இனங்காணப்பட்டுவிடுவர். இவ்வாறானவர்களை சிங்களக் காடையர்கள் அடித்தும் வெட்டியும் வாகனங்களில் உள்ளே வைத்து கதவை மூடிவிட்டு மண்ணெண்ணெய் இட்டு கொளுத்தியதுமான நிகழ்வுகள் ஏராளம் உள்ளன. இந்த "பால்திய" எனும் சொல்லை சொல்லச்சொல்லி கொல்லப்பட்டவர்கள் நூற்றுக்கணக்கில் உள்ளனர். குறிப்பாக கொழும்பு மற்றும் அதனை அண்டியப் பகுதிகளில். இந்த நிகழ்வுகளும் இந்த "வாளி" எனும் சொல்லும் இலங்கை தமிழர் வரலாற்றில் மறக்க முடியாத ஒன்றாகும். இவ்வாறான நிகழ்வுகள் இலங்கையில் தமிழ் இளைஞர்கள் ஆயிதவழி போராட்டங்களில் ஈடுப்படத் தூண்டியதற்கான காரணங்களில் ஒன்றும் ஆகும்.

மேற்கோள்கள்

வீட்டு உபகரணங்கள்
கொள்கலன்கள்
கருமுட்டை தானம்

சில பெண்களுக்கு அண்டம் எனப்படும் கருமுட்டை சரியான வளர்ச்சியடையாமையால் கருதரிக்கும் வாய்ப்பில்லாமல் போகிறது. அதற்காக சோதனைக்குழாய் முறையால் கருவாக்கம் செய்ய கருமுட்டை தேவைப்படுகிறது. இந்த கருமுட்டைகளை தானமாக பெருவது கருமுட்டை தானம் (Egg donation) எனப்படுகிறது.

இந்த தானம் பெரும்பாலும் சினைப்பை முழுவதுமாக பாதிக்கப்பட்ட நிலையில் இருக்கும் பெண்களுக்காகவும், கருமுட்டை உருவாகாத நிலையை அடையாமல் சிதைந்து போகும் நிலையில் இருப்பவர்களுக்காகவும் பெறப்படுகிறது.

மேற்கோள்கள்

பாலியல்
உயிரணுவியல்
திரிபுடை தாளம்

தரம் 8  சங்கீத குறிப்புகள்

திரிபுடை தாளம் என்பது கர்நாடக இசையில் உள்ள சப்த தாளங்கள் எனப்படும் ஏழு தாள வகைகளுள் ஒன்று.

இத்தாள வகையில், லகு, திருதம், திருதம் என்னும் ஒழுங்கில் உறுப்புக்கள் அமைந்துள்ளன. உள்ளங்கையால் ஒரு தட்டும், விரல் எண்ணிக்கைகளையும் கொண்டது "லகு". விரல் எண்ணிக்கை இரண்டு, மூன்று, நான்கு, ஆறு அல்லது எட்டு ஆக அமையலாம். இந்த எண்ணிக்கையைப் பொறுத்து லகுவில், திஸ்ர லகு, சதுஸ்ர லகு, கண்ட லகு, மிஸ்ர லகு, சங்கீர்ண லகு என ஐந்து வேறுபாடுகள் உள்ளன.

வகைகள் 
லகுவில் ஏற்படக்கூடிய ஐந்து வேறுபாடுகளினால், திரிபுடை தாளத்தில் ஐந்து வகைகள் உருவாகின்றன. இவை சாதிகள் எனப்படுகின்றன. இச்சாதிகள் அவற்றில் இடம்பெறும் லகுவின் பெயரை ஒட்டிப் பின்வருமாறு அழைக்கப்படுகின்றன:

 திஸ்ரசாதி திரிபுடை தாளம்
 சதுஸ்ரசாதி திரிபுடை தாளம்
 கண்டசாதி திரிபுடை தாளம்
 மிஸ்ரசாதி திரிபுடை தாளம்
 சங்கீர்ணசாதி திரிபுடை தாளம்

திஸ்ரசாதி திரிபுடை தாளம் 
இத்தாளம் சங்கம் எனப்பெயர் பெறும். இதன் உறுப்புக்கள் பின்வருமாறு அமையும்:

 திஸ்ர லகு (ஒரு தட்டு, இரண்டு விரல் எண்ணிக்கைகள்)
 திருதம் (ஒரு தட்டு, ஒரு வீச்சு)
 திருதம் (ஒரு தட்டு, ஒரு வீச்சு)

பெரும்பாலான இடங்களில், ஏழு அலகுகள் கொண்ட திஸ்ரசாதி திரிபுடை தாளத்தையே திரிபுடை தாளம் என்று அழைக்கின்றனர்.

சதுஸ்ரசாதி திரிபுடை தாளம்
இத்தாளத்துக்கு ஆதி என்று பெயர். இதன் உறுப்புக்கள் பின்வருமாறு அமையும்:

 சதுஸ்ர லகு (ஒரு தட்டு, மூன்று விரல் எண்ணிக்கைகள்)
 திருதம் (ஒரு தட்டு, ஒரு வீச்சு)
 திருதம் (ஒரு தட்டு, ஒரு வீச்சு)

கண்டசாதி திரிபுடை தாளம்
இது துஸ்காரா எனப்படும். இதன் உறுப்புக்கள் பின்வருமாறு அமையும்:

 கண்ட லகு (ஒரு தட்டு, நான்கு விரல் எண்ணிக்கைகள்)
 திருதம் (ஒரு தட்டு, ஒரு வீச்சு)
 திருதம் (ஒரு தட்டு, ஒரு வீச்சு)

மிஸ்ரசாதி திரிபுடை தாளம்
இதற்கு லீலா என்று பெயர். இதன் உறுப்புக்கள் பின்வருமாறு அமையும்:

 மிஸ்ர லகு (ஒரு தட்டு, ஆறு விரல் எண்ணிக்கைகள்)
 திருதம் (ஒரு தட்டு, ஒரு வீச்சு)
 திருதம் (ஒரு தட்டு, ஒரு வீச்சு)

சங்கீர்ணசாதி திரிபுடை தாளம்
இதற்கு போகம் என்று பெயர். இதன் உறுப்புக்கள் பின்வருமாறு அமையும்:

 சங்கீர்ண லகு (ஒரு தட்டு, எட்டு விரல் எண்ணிக்கைகள்)
 திருதம் (ஒரு தட்டு, ஒரு வீச்சு)
 திருதம் (ஒரு தட்டு, ஒரு வீச்சு)

தாளங்கள்
மீனவர் விபத்துக் குழு காப்புறுதித் திட்டம்

இந்திய அரசு மற்றும் தமிழ்நாடு அரசு என இரண்டு அரசுகளும் இணைந்து தமிழ்நாட்டில் மீனவர் விபத்துக் குழு காப்புறுதித் திட்டத்தைச் செயல்படுத்துகின்றன. இத்திட்டத்திற்கான காப்புறுதி பிரிமியத் தொகையாக ஒரு மீனவருக்கு (தலா ரூ.7/- வீதம்) ஆண்டுக்கு ரூ.14/-வீதம் செலுத்துகிறது. இத்திட்டத்தின் கீழ், மீனவர் விபத்தில் இறந்தால் அல்லது முழுவதும் நிவர்த்தி செய்ய இயலாத முழு ஊனமடைந்தால் ரூ.50,000/-ம், பகுதி ஊனமடைந்தால் ரூ.25,000/-ம் காப்பீட்டுத் தொகையாக வழங்கப்படுகிறது.

பயன் பெறுவதற்கான தகுதிகள்
 தமிழ்நாட்டிலுள்ள மீனவர் கூட்டுறவு சங்கத்தில் உறுப்பினராக இருக்கவேண்டும்.
 முழுநேர கடல் மீன்பிடிப்பில் ஈடுபட்டிருக்கவேண்டும்.

விண்ணப்பப் படிவம்

இந்தத் திட்டத்திற்கான விண்ணப்பப் படிவங்களை மாவட்ட மீன்துறை உதவி இயக்குநர் (கடல் வளம்), மாவட்ட மீன்துறை உதவி இயக்குநர் (உள்நாட்டு வளம்), மீன்துறை உதவி இயக்குநர் (நீர் வாழ் உயிரின வளர்ப்பு), மாவட்ட மீன்துறை உதவி இயக்குநர் (விரிவாக்கம் மற்றும் பயிற்சி)ஆகிய ஏதாவதொரு அலுவலகத்தில் பெற்று அதை முழுமையாக நிரப்பி கீழ்காணும் சான்றுகளை இணைத்து விண்ணப்பிக்க வேண்டும்.

மனுதாரர் விண்ணப்பம்
காப்புறுதி நிறுவனம் படிவம் I, II & III
மீனவர் கூட்டுறவு சங்கத்தில் உறுப்பினராக சேர்ந்த சேர்க்கைப் புத்தக நகல்.
மீனவர் கூட்டுறவு சங்கத் தீர்மானம்
காவல் துறை முதல் தகவல் அறிக்கை
காவல் துறை இறுதி விசாரணை அறிககை
பிரேத பரிசோதனைச் சான்று மற்றும் இரசாயன பகுப்பாளிணிவு அறிக்கை
இறப்புச் சான்று
வாரிசு சான்று
18 வயதுக்கு மேற்பட்ட இதர வாரிசுதாரர்களிடமிருந்து ரூ. 10/-க்கான முத்திரைத் தாளில் தடையில்லாச் சான்று

காணாமற் போனவர்கள் எனில்

ரூ. 20/-க்கான முத்திரைத் தாளில் பிணை முறிவுப் பத்திரம் (ஆவணம்)
காரிய பத்திரிகை
உடன் சென்றவர்கள் வாக்கு மூலம்

உடல் ஊனமுற்றவர்கள்எனில்

ஊன சதவீதச் சான்று உரிய படிவத்தில்
ஊனத்தை தெளிவாகக் காட்டும் புகைப்படம்
ஊனம் தன்மை குறித்து உரிய படிவத்தில் அரசு மருத்துவரின் சான்று

தமிழ்நாடு அரசுத் திட்டங்கள்
2009 இலங்கை சாகித்திய விருது (தமிழ்)

2009 இலங்கை சாகித்திய விருது, 2009 ஆண்டு இலங்கையில் நடைபெற்ற அரச சாகித்திய விழாவில் விருது பெற்ற தமிழ் மொழி மூல நூல்களினதும், நூலாசிரியர்களினதும் பட்டியல்

விசேட விருது
சாகித்திய இரத்தினா -  கலாநிதி க. குணராசா (செங்கை ஆழியான்)

நூல்கள்

கவிதை 
 என்னை துயில் எறிந்தவன் - அஸ்ரப் சிஹாப்தீன்
 வேருடன் பிடுங்கிய நாளிலிருந்து - நீ.பி. அருளானந்தன்

சிறுகதை 		
 உடைந்த கண்ணாடியில் மறைந்திருக்கும் குருவி - ஓட்டமாவடி அரபாத்
 ஆத்ம விசாரம் - அ.ச. பாய்வா

புதினம் 		
  வயலான் குருவி - அஸீஸ் எம். பாயிஸ்
  விதிவரைந்த பாதையில் - வவுனியூர் இரா. உதயணன்

நாடகம் 		
  வீரவில்லாளி - எஸ். முத்துக்குமாரன்
  ஒரு கலைஞனின் கதை - கலைஞர் கலைச்செல்வன்

சிறுவர் இலக்கியம்  
  குட்டி முயலும் சுட்டிப் பயலும் - ஓ. கே. குணநாதன்
  பூனைக்கு மணி கட்டிய எலி - ஸி. எம். ஏ. அமீன்

நானாவித இலக்கியம் 
  கர்மயோகி பவுல் - வண. கலாநிதி எஸ். ஏ. ஐ. மத்தியு
  மட்டக்களப்பு கோவில்களும் தமிழர் பண்பாடும் - எஸ். தில்லைநாதன்

மொழிபெயர்ப்பு சிறுவர் இலக்கியம் 
  சாய்ந்தாடம்மா சாய்ந்தாடு - சரோஜினி அருணாசலம்

மொழிபெயர்ப்பு இளையோர் இலக்கியம்  
 நெடும்பயணம் - மடுளுகிரிய விஜேரத்ன
 குருதட்சணை - திக்குவல்லை கமால்

மேற்கோள்கள் 

  இலங்கை சாகித்திய விருது மலர் - 2009

இலங்கை சாகித்திய விருது
2009 விருதுகள்
தமிழ் இலக்கிய விருதுகள்
இலங்கைத் தமிழ் மொழி விருதுகள்
ஜி. ரெங்கசாமி மூப்பனார்

ஜி. ரெங்கசாமி மூப்பனார் (இறப்பு:19 ஆகத்து 2019) ஒரு தமிழக அரசியல்வாதி ஆவார்.

வாழ்க்கைக் குறிப்பு 
இவர் தஞ்சை மாவட்டத்தில் உள்ள பாபநாசம் வட்டத்தில் உள்ள கபிஸ்தலத்தில் ரெங்கசாமி மூப்பனார் மற்றும் செல்லத்தம்மாள் ஆகியோருக்கு மூன்றாவது மகனாகப் பிறந்தார். இவர் ஆன்மீகத்திலும், சமூகசேவையிலும், அரசியலிலும் ஈடுபட்டு வந்தார். இவருடன் பிறந்தவர்கள் 6 பேர் ஆகும். இவரது சகோதரர்கள், ஜி. கருப்பையா மூப்பனார், சம்பத் மூப்பனார், ஜி. சந்துரு மூப்பனார் மற்றும் சகோதரிகள் ராமானுஜத்தம்மாள், சாந்தா அம்மாள் மற்றும் சுலோச்சனா அம்மாள் ஆகியோர் ஆவர். இவருக்கு சரோஜாஅம்மாள் என்னும் மனைவியும், ஆண்டாள் என்னும் ஒரு மகளும் உள்ளனர். தன்மகளை பாபநாசம் முன்னாள் சட்ட மன்ற உறுப்பினர், ஆர். சவுந்தராஜ மூப்பனார் மகன் எஸ். சுரேஷ் மூப்பனாருக்கு மணம் முடித்தார். தன் அண்ணன் ஜி. கருப்பையா மூப்பனாருடன் இணைந்து ஆன்மீகம், கலைத்துறை, அரசியல் ஆகியவற்றில் ஈடுபட்டார்.

அரசியல் 
இந்திய தேசிய காங்கிரசில் மாநிலசெயற்குழு உறுப்பினராக உள்ளார்.

சமூக சேவை 
ரெங்கசாமி மூப்பனாரின் முன்னோர்கள் 1770 ஆம் ஆண்டு தொடங்கி இன்று முதல் ஸ்ரீ வெங்கடாசலபதி டிரஸ்ட் மூலம் தினசரி நூற்றுக்கும் மேற்பட்டோருக்கு  குறிப்பாக ஆன்மீகப் பயணம் மேற்கொள்ளும் தேசாந்திரிக்களுக்கும் மிகவும் வறுமையில் உள்ளவர்களுக்கும் அன்ன தானம் செய்து வருகிறார்கள். தற்போது இந்த அறக்கட்டளையை இவரும் நிர்வகித்து வந்தார்.

கலைத்துறைப் பங்களிப்புகள் 
 திருவையாறு ஸ்ரீ தியாக பிரம்ம மகோத்சவ சபையின் தலைவராக இருந்தார்.
 பாரதியார் பேரவையின் தலைவராக இருந்து பாரதியை பற்றி பட்டிமன்றம், பாரதியார் பாடல் கச்சேரிகளையும் தொடந்து நடத்தி வந்தார்.
 கும்பகோணம் ஆதி கும்பேசுவரர் கோயில் ஆண்டுதோறும் பிற மாநிலங்கள், நாடுகளைச் சேந்தவர்களும், இளம் கலைஞர்களையும் கலந்து கொண்டு நான்கு நாட்கள் நடக்கும் நாட்டியாஞ்சலிக்கு நடன சபா தலைவராக இருந்தார்.

மேற்கோள்கள் 

2019 இறப்புகள்
தஞ்சாவூர் மாவட்ட நபர்கள்
இந்திய தேசிய காங்கிரஸ் அரசியல்வாதிகள்
இருபதாம் நூற்றாண்டு இந்திய அரசியல்வாதிகள்
21-ஆம் நூற்றாண்டு இந்திய அரசியல்வாதிகள்
திருமண உறுதி

திருமணம் செய்வதற்கு முன்பு குறிப்பிட்ட ஆணுக்கு குறிப்பிட்ட பெண்ணை திருமணம் செய்ய இருக்கிறோம் என்பதை அனைவருக்கும் தெரிவிக்கும் நிகழ்வு திருமண உறுதி, நிச்சய தாம்பூலம் அல்லது நிச்சயதார்த்தம் (Engagement) என அழைக்கப்படுகின்றது.

வெகு விமரிசையாகத் திருமணத்தினைக் கொண்டாடும் குடும்பங்களில் நிச்சயப் பத்திரிகை அடிக்கப்பட்டு அனைவருக்கும் தெரிவிக்கப்படுகிறது. பின் நிச்சய நாளும் திருமணம் போல கொண்டாடப்படுகிறது.

இந்நாளில் மணமகனின் பெற்றோர், அவர்களின் வசிப்பிடம் போன்றவையும் அனைவருக்கும் தெரிவிக்கப்படுகின்றன. 

மேலும் குடும்பத்தில் ஆண் வீட்டாரிலும், பெண் வீட்டாரிலும் முக்கிய உறுப்பினர்கள் மூலம் கையொப்பம் இடப்பட்டு இரு வீட்டாருக்கும் தனி தனியே அளிக்கப்படும் இதன் மூலம் அனைவரின் முன்னிலையிலும் ஒப்புதல் அளிக்கப்படும்

இவற்றையும் பார்க்க 
 உறுதிபார்த்தல்
 திருமணம்
 திருமண அழைப்பிதழ்

மேற்கோள்கள்

 தமிழர் சடங்குகள்
திருமணம்
வடலி வெளியீடு

வடலி வெளியீடு இந்தியாவில் பதிவு செய்யப் பட்ட ஒரு வெளியீட்டு நிறுவனம். புத்தகங்கள், ஒலிப்புத்தகங்கள் ஆவணங்கள், குறும்படங்கள் ஆகியவற்றை வெளியிடுகிறது. தமிழில் படைப்பார்வம் வெளியீட்டார்வம் மிக்க சில இளைய நண்பர்களின் கூட்டு முயற்சியில் வடலி செயற்படுகிறது. வடலி வெளியீட்டினர் ஈழத்து எழுத்தாளர்களின் படைப்புக்களை பரவலாக அறிமுகம் செய்யும் நோக்கில் கடந்த 2009 ம் ஆண்டு தொடங்கி ஈழத்துப் படைப்பாளிகளின் புத்தகங்களை வெளியிட்டும் விநியோகித்தும் தயாரித்தும் வருகின்றனர்.

தமிழ்ப் பதிப்பகங்கள்
பாரதசக்தி மகாகாவியம்

பாரதசக்தி மகாகாவியம்   கவியோகி சுத்தானந்த பாரதியால் இயற்றப்பட்ட 50,000 அடிகளால் ஆன ஒரு பெருங்காவியம் ஆகும்.

இக்காப்பியம் சித்தி காண்டம், கௌரி காண்டம், சாதன காண்டம், தானவ காண்டம், சுத்த சக்தி காண்டம் என்னும் 5 காண்டங்களையும் 136 படலங்களையும் கொண்டுள்ளது. கலிவிருத்தம், கலித்துறை, ஆசிரிய விருத்தம், நேரிசை, இன்னிசை, ஆசிரியப்பா, குறள் வெண்பா ஆகிய பலவகை யாப்பு வடிவங்கள் இக்காப்பியத்தில் கையாளப்பட்டுள்ளன.

இக்காப்பியத்தில் இராமதாசர், குருநானக், சொராஷ்டிரர், இராமகிருஷ்ண பரமஹம்சர், சுவாமி விவேகானந்தர், கௌதம புத்தர், மகாவீரர், இயேசு, நபிகள் நாயகம், கபீர்தாசர், வேத முனிவர்கள், தயானந்த சரசுவதி, ஆதி சங்கரர், மெய்கண்டார், அப்பர், மாணிக்கவாசகர், வள்ளலார், அரவிந்தர், சிவானந்தர் ஆகிய ஆன்மிகப் பெருமக்களின் வாழ்வும் பிம்பிசாரர், அசோகர், சிவாஜி, தேஜ் பகதூர், குரு கோவிந்த் சிங் பிரதாப் சிங், கரிகால் சோழன், சேரன் செங்குட்டுவன், இளஞ்செழியன், மாஜினி, கரிபால்டி, லெனின் மற்றும் அண்ணல் காந்தியடிகள் ஆகிய வரலாற்று மாந்தரின் வாழ்வும் இடம்பெறுகிறது.

இவற்றையெல்லாம் முதலில் சொல்லிவிட்டுக் கதை இருபதாம் நூற்றாண்டில் நடப்பதாய் ஆரம்பிக்கிறது. கதை நன்மைக்கும் தீமைக்கும் இடையில் போராட்டத்தில் இறுதியில் தீமையைத் திருத்தி நன்மை வெல்வதாய் அமைகிறது. சுத்தன், சத்தியன், சித்திமான், போகன், சாந்தன், பாரத முனி, கௌரி, சுந்தரி, சக்தி ஆகிய காவிய மாந்தர்கள் நன்மையின் சார்பிலும் தீமையின் சார்பில் மாவலி, மோகி, கலியன், தூமகேது, துன்மதி ஆகியோரும் சித்திரி்க்ப்பட்டுள்ளனர்.

தமிழ்க் காப்பியங்கள்
திருச்சி பொறியியல் கல்லூரி

திருச்சி பொறியியல் கல்லூரி தமிழ்நாட்டிலுள்ள பொறியியல் கல்லூரிகளில் ஒன்று. இது திருச்சியிலிருந்து சென்னை செல்லும் தேசிய நெடுஞ்சாலையில் அமைந்துள்ளது.

வெளி இணைப்புகள்
அதிகாரபூர்வ இணைய தளம்

மேற்கோள்கள்

திருச்சிராப்பள்ளி மாவட்டத்திலுள்ள பொறியியல் கல்லூரிகள்‎
1999 இந்தியப் பொதுத் தேர்தல்

இந்தியக் குடியரசின் பதின்மூன்றாவது நாடாளுமன்றத் தேர்தல் 1999 ஆம் ஆண்டு நடைபெற்றது. தேர்தலில் வெற்றி பெற்ற உறுப்பினர்களைக் கொண்டு பதின்மூன்றாவது மக்களவை கட்டமைக்கப்பட்டது. முன்பு ஆட்சியில் இருந்த பாரதீய ஜனதா கட்சி தலைமையில் தேசிய ஜனநாயக கூட்டணி வெற்றி பெற்று அடல் பிகாரி வாச்பாய் மீண்டும் பிரதமரானார்.

பின்புலம்

இத்தேர்தலின் போது இந்திய மக்களவையில் 533 தேர்ந்தெடுக்கப்பட்ட உறுப்பினர்களும் நேரடியாக நியமிக்கப்பட்ட இரு ஆங்கிலோ-இந்தியர்களும் இருந்தனர். முந்தைய தேர்தலில் வெற்றி பெற்று ஆட்சியமைத்த பாஜக கூட்டணி ஒரே ஆண்டுக்குள் மீண்டும் கவிழ்ந்தது. அந்த கூட்டணி கட்சியில் அங்கம் வகித்த தமிழகத்தை சேர்ந்த  அதிமுக கட்சி   கூட்டணியிலிருந்து வெளியேறி எதிர்க்கட்சி காங்கிரசுடன் கூட்டணி அமைத்தது. நாடாளமன்றத்தில் நடந்த நம்பிக்கை வாக்கெடுப்பில் ஒரு வாக்கு வித்தியாசத்தில் வாஜ்பாய் அரசு மீண்டும் கவிழ்ந்தது. ஆனால் காங்கிரசு தலைவி சோனியா காந்தியாலும் அரசு அமைக்கத் தேவையான ஆதரவினைத் திரட்ட இயலவில்லை. எனவே நாடாளமன்றம் கலைக்கப்பட்டு அதிகார பூர்வமாக தேர்தல் அறிவிக்கப்பட்டது. இதற்கிடையே  இடைக்கால காபந்து பிரதமராக வாஜ்பாய் இருந்த போது தான் இந்தியா-பாகிஸ்தான் இடையே கார்கில் போர் மூண்டது. இந்த போரை சிறப்பாக கையாண்ட முறையை பாராட்டி வாஜ்பாய் அவர்கள் மீது இந்திய மக்களிடமும், அரசியல் தலைவர்களிடமும் ஏற்பட்ட ஆதரவு பெருக்கினால் தேஜகூ வலுவான கூட்டணி அமைந்திருந்ததாலும் செப்டம்பர் 1999 ல் நடைபெற்ற தேர்தலில் பாஜக தலைமையிலான தேசிய ஜனநாயகக் கூட்டணி 270 இடங்களைப் பெற்றது. வெற்றி பெற்ற இதரக்கட்சிகள் மற்றும் சுயேட்சைகளின் ஆதரவுடன் வாஜ்பாய் மீண்டும் இந்திய பிரதமராகினார். இந்தியா சுதந்திரத்திற்க்கு பின் காங்கிரசை எதிர்த்து முழுமையாக ஐந்து வருடம் நிலையான ஆட்சி செய்த முதல் கட்சி என்ற பெயரை பாஜக பெற்றது.

முடிவுகள்

மாநிலவாரியாக முடிவுகள்

இவற்றையும் காண்க
தமிழ்நாட்டில் இந்திய நாடாளுமன்றத் தேர்தல், 1999

மேற்கோள்கள்

 Statistical Report on General Elections, 1999 to the 13th Lok Sabha

1999 தேர்தல்கள்
இந்தியப் பொதுத் தேர்தல்கள்
தராசு

பொருட்களின் திணிவை அல்லது நிறையை அளவிடப் பயன்படும் கருவி தராசு ஆகும். வெவ்வேறுபட்ட நோக்கங்களுக்காக வேறுபட்ட தராசுகள் பயன்படுத்தப்படுகின்றன.

தராசுகளின் வகைகள்

தட்டுத் தராசு அல்லது புயத்தராசு 
 
இருபுறமும் சமச்சீர் கொண்ட தட்டுக்கள் துலாக்கோல் மூலம் தாங்கப்படுவதாயமைந்த தராசுகள் இவை. ஒருபக்கம் மறுபக்கத்தால் சீர்செய்யப்படுவதால் புவியீர்ப்புக்கு எதிராக பொருள் இழுக்கப்படாது. எனவே அளக்கப்படுவது பொருளின் திணிவாக இருக்கும்.

விற்றராசு 

சுருளி வில்லொன்றின் மீது பொருளில் புவியீர்ப்பு காரணமாக ஏற்படும் நிறை உஞற்றும் இழுவை அல்லது தள்ளுகை காரணமாக ஏற்படும் நீட்சி அளக்கப்படும்.

ஜொலியின் விற்றராசு - இது முனிச் பல்கலைக்கழக பேராசிரியரான பிலிப் வொன் ஜொலி(1809-1884) என்பவரால் 1874 இல் ஆக்கப்பட்டது. இதில் அறியப்பட்ட சுருளி மாறிலியை கொண்ட சுருள்கருவி மூலம் துல்லியமான நிறை அறியப்படும்.

இரசாயனத் தராசு

மும்மைக் கோல் தராசு

மேற்கோள்கள்

அளக்கும் கருவிகள்
சைதாப்பேட்டை காரணீசுவரர் கோவில்

காரணீஸ்வர் கோவில் இந்தியா தமிழ்நாட்டில் சென்னை மாவட்டத்தில் உள்ள மேற்கு சைதாப்பேட்டையில் அமைந்திருக்கும் சிவாலயமாகும். இக்கோவில் திருக்காரணீசுவரம் என்றும் அறியப்பெறுகிறது. 

இச்சிவாலயத்தின் மூலவர் காரணீஸ்வரர், தாயார் சொர்ணாம்பிகை. சுற்றுபிரகாரத்தில் சௌந்திரஸ்வரர் மற்றும் திரிபுரசுந்தரி சந்நிதியும் உள்ளது.

தல வரலாறு
தமிழகத்தில் உள்ள முக்கிய சிவாலயங்களில் ஒன்றாகவும், 450 ஆண்டுகள் பழமை வாய்ந்ததுமாக விளங்குவது சென்னை சைதாப்பேட்டையில் உள்ள சொர்ணாம்பிகை உடனுறை காரணீஸ்வரர் கோவில் ஆகும். காமதேனு எனும் தெய்வ பசுவினை தேவேந்திரனிடம் இருந்து பெற்ற வசிஷ்ட முனிவர், தான் பூஜை செய்யும் போது இடையூறு செய்ததாக கருதி அதனைக் காட்டுப்பசுவாக மாற்றிவிட்டார். 

இதனை அறிந்த தேவேந்திரன் இந்தப் பகுதியை மழையால் குளிரவைத்து, சோலையாக்கி சிவனை நோக்கி லிங்க பிரதிஷ்டை செய்து காமதேனு பசுவை மீட்டார். இதனால் இப்பகுதி திருக்காரணி என்று அழைக்கப்பட்டது.

இதையடுத்து இப்பகுதியில் கோவில் எழுப்பப்பட்டது. இத்தலத்தின் நாயகர் காரணீஸ்வரர் என்று அழைக்கப்படுகிறார். 

இங்கு இந்திரன், மால், அயன் முதலிய கடவுளர்களும், சிவசைதனிய முனிவரும், ஆதொண்ட சக்கரவர்த்தியும், குருலிங்க சுவாமி முதலிய சிவத்தொண்டர்களும் வழிபட்டு முக்தி பெற்றுள்ளனர் என்பது வரலாறு.

கோயில் அமைப்பு

இச்சிவாலயம் தென்திசையில் ராஜகோபுரத்தினை கொண்டுள்ளது. இந்த ராஜகோபுரத்தின் நுழைவாயிலில் பத்ரகிரியார், பட்டினத்தார் சிலைகள் வடிவமைக்கப்பட்டுள்ளன.

இச்சிவாலயத்தின் மூலவரான காரணீஸ்வரர் கிழக்கு நோக்கி அமர்ந்திருக்கிறார். அவருக்கு அருகிலேயே சொர்ணாம்பிகை அம்மன் சந்நிதி உள்ளது. உள் சுற்றுப் பிரகாரத்தில் அறுபத்து மூன்று நாயன்மார்களும், தட்சிணாமூர்த்தி, திருமால், சண்டேசர், துர்க்கை, பைரவர் சந்நிதிகளும் அமைந்துள்ளன. வெளிச் சுற்றுப் பிரகாரத்தில் மூலவருக்கு வலதுபுறம் விநாயகரும், இடது புறம் வள்ளி தெய்வானையுடன் முருகனும் இருக்கிறார்கள்.  

அத்துடன் வேதகிரீஸ்வரர் என்ற பெயரில் சிவலிங்க திருமேனியும், திரிபுரசுந்தரி என்ற அம்மனும் வெளிச்சுற்றில் தனிச் சந்நிதிகளில் இருக்கின்றார்கள். சனீஸ்வரன், பழனி முருகன், ஆஞ்சநேயர், நவகிரகங்கள், வீரபத்திரன் ஆகியோருக்கு தனிச்சன்னதிகள் உள்ளன.

வீரபத்திரன் சந்நதி கோபுரத்தில் தட்சன் ஆட்டு தலையுடன் காட்சியளிக்கின்றார். 

இக்கோவிலில் காமிகா ஆகமத்தின்படி நடைபெறுகின்றன. பிரம்மோற்சவ விழாவின் எட்டாம்நாள் திருஞான சம்மந்தர் ஞானப்பால் அருந்திய நிகழ்ச்சி நடைபெறுகிறது. இக்கோவிலின் திருக்குள நுழைவுவாயிலில் குழந்தையாக இருந்த ஞானசமந்தருக்கு அம்மை பாலுட்டிய காட்சி சிற்பாக உள்ளது.

இவற்றையும் காண்க
 சென்னையின் பாரம்பரியக் கட்டடங்கள்

ஆதாரம்

வெளி இணைப்புகள்
கவலை நீக்கும் காரணீஸ்வரர் - தினகரன் 

சென்னையிலுள்ள சிவன் கோயில்கள்
லிலா டெளன்சு

லிலா டெளன்சு (Lila Downs) என்பவர் ஒரு மெக்சிக்க பாப் இசைப் பாடகரும், நடிகரும் ஆவார். இவர், செப்டம்பர் 19 தேதி 1968ஆம் ஆண்டில் வஃகாக்கா, மெக்சிக்கோ நகரத்தில் பிறந்தார். இவர், இவரது 9ஆம் வயதிலேயே மேடையில் பாடத்துவங்கிவிட்டார்.

வெளி இணைப்பு 
 லிலா டெளன்ஸ் அதிகாரபூர்வ இணையதளம்

பாடகர்கள்
எசுப்பானிய இசைக்கலைஞர்கள்
1968 பிறப்புகள்
வாழும் நபர்கள்
கிராமி விருது வென்றவர்கள்
பன்னாட்டு ஒலிம்பிக் குழு

பன்னாட்டு ஒலிம்பிக் குழு  (, ) (சுருக்கமாக ப.ஒ.கு) சூன் 23, 1894 அன்று டெமெட்ரியோசு விகேலசை முதல் தலைவராகக் கொண்டு சுவிட்சர்லாந்தின் லோசான் நகரில் பியர் டி குபேர்டன் துவக்கிய ஓர் பன்னாட்டு அமைப்பாகும். இன்று 205 நாடுகளின் தேசிய ஒலிம்பிக் குழுக்கள் இதில் அங்கம் வகிக்கின்றன.

ஒவ்வொரு நான்காண்டுகளுக்கு ஒருமுறை நடத்தப்படும் நவீன குளிர்கால மற்றும் வேனில் கால ஒலிம்பிக் விளையாட்டுக்களை ப.ஒ.கு ஒருங்கிணைக்கிறது. ப.ஒ.கு ஒருங்கிணைத்த முதல் ஒலிம்பிக் போட்டிகள் கிரேக்கத்தின் ஏதென்ஸ் நகரில் நடந்த 1896 கோடைக்கால ஒலிம்பிக் விளையாட்டுப் போட்டிகள் ஆகும்; முதல் குளிர்கால போட்டிகள் பிரான்சின் சமோனிக்சில் நடந்த 1924 குளிர் கால ஒலிம்பிக் விளையாட்டுகள் ஆகும். 1992 வரை குளிர்கால விளையாட்டுக்களும் கோடைகால விளையாட்டுக்களும் ஒரே ஆண்டில் நிகழ்த்தப்பட்டன. அதன் பின்னர் ப.ஒ.கு குளிர்கால விளையாட்டுக்களை இரு கோடைகால விளையாட்டுக்களுக்கு இடையே இரண்டாம் ஆண்டு நடத்துகிறது. இது இரண்டை திட்டமிட போதிய நேரம் ஒதுக்கவும் வளங்களை கால இடைவெளியில் முழுமையாக பயன்படுத்திடவும் உதவுகிறது.

வெளியிணைப்புகள் 
 ப.ஒ.கு அலுவல்முறை இணையதளம்
 மேலோட்டப்பார்வை-ஏற்று நடத்தும் நகரங்களின் தேர்வு

மேற்கோள்கள்

ஒலிம்பிக் விளையாட்டுகள்
விளையாட்டு அமைப்புகள்
இழிமொழிதல்

புன்மொழிதல் அல்லது இழிமொழிதல் (coprolalia) என்பது இயல்புநிலை மாந்தர் பொதுவிடங்களில் பேசக் கூசும் வார்த்தைகளைப் பேசுதல்.

டூரட் நோய்க்கூட்டறிகுறி உடையோரில் 15 விழுக்காட்டினரிடம் இது காணப்படும். இந்நிலைக்காளானோர் மற்றவர்கள் விரும்பவொண்ணா வகையில் இழிவான வார்த்தைகளைப் பேசுவர். இது பெரும்பாலும் சபிக்கும் வார்த்தைகளின் ஒழுக்காய் அமையும்.

டூரட் நோய்க்கூட்டறிகுறி உடையோர் மட்டுமின்றி பக்கவாதம்,மனச்சிதைவு நோய்   உள்ளோரும் இழிமொழி பேசுவர்.

மேற்கோள்கள் 

நோய் அறிகுறிகள்
எதிர்ப் பொருள்

எதிர்ப்பொருள் (anti-matter) என்பது இப்பேரண்டத்தில் (பிரபஞ்சத்தில்) எங்கும் நீக்கமற நிறைந்திருக்கும் ஒன்றாகும். இது பொருளுக்கு இணையானதும் நேர்எதிரானதும் ஆகும். பொருளும் எதிர்ப்பொருளும் சேர்ந்தால் அவை ஒன்றை ஒன்று அழித்துப் (annihilation) பேராற்றல் வெளிப்படும்.

உதாரணம் 
ஒவ்வொரு அடிப்படைத் துகளுக்கும் ஒரு எதிர்த்துகள் உண்டு. எ.கா: எலக்ட்ரானின் எதிர்த்துகள் பாசிட்ரான் ஆகும். இவை இரண்டும் ஒரே நிறை உடையவை. ஆனால் எலக்ட்ரான் (எதிர்மின்னி) எதிர்மறை மின்சுமையும் பாசிட்ரான் நேர்மறை மின்சுமையும் பெற்றுள்ளன.

கற்பனைக்கதைகளில் 
பெரும்பாலான எழுத்தாளர்கள் தங்கள் கற்பனைக்கதைகளில் எதிர்ப்பொருளைப் பயன்படுத்தி உள்ளனர். டான் பிரௌன் எழுதிய ஏஞ்செல்ஸ் அண்ட் டெமான்ஸ்  நாவலில் எதிர்ப்பொருள் உலகை அழிக்கவல்ல ஆயுதமாய் சித்தரிக்கப்படுகிறது.

பெருவெடிப்பு 
பிரபஞ்சத் துவக்கம் சமஅளவு பொருளும் சமஅளவு எதிர்ப்பொருளும் சேர்ந்து ஒன்றையொன்று அழித்துக் கொண்டதால் உண்டான பெருவெடிப்பினாலேயே என்று நம்பப்படுகிறது.

மேற்கோள்கள்

இயற்பியல் கோட்பாடுகள்
துகள் இயற்பியல்
தன்வந்திரி

தன்வந்திரி (Dhanvantari) இந்து மதத்தில் நல்ல உடல்நலத்திற்காக வழிபடப்படும் கடவுள் வடிவங்களுள் ஒன்றாகும்.  விஷ்ணுவின் அவதாரமாகக் கருதப்படும் இந்த வடிவம், தசாவதாரத்திற்குள் சேர்வதில்லை. பெரும் புகழ்வாய்ந்த விஷ்ணு கோவில்களில் மட்டும் தன்வந்திரி(தனிக்கோயிலில்) காணப்படுகிறார். இந்து மத வேதங்கள் மற்றும் புராணங்கள் தன்வந்திரியை தேவர்களின் மருத்துவர் என்றும் ஆயுர் வேத மருத்துவத்தின் கடவுள் என்றும் குறிப்பிடுகிறது. தமிழ் மருத்துவத்தின்படி தன்வந்திரி என்பவர் பதினெண் சித்தர்களுள் ஒருவராவார்.

தன்வந்திரி அவதாரம்

வடிவம்

பழமையான சமஸ்கிருத விஷ்ணுதர்மோத்தர புராணத்தின்படி, தன்வந்திரி நான்கு கைகளுடன் அழகிய தோற்றத்தில் இருப்பவர். வலது கை ஒன்றில் சங்கும் மற்றொன்றில் அமிர்தமும் இடது கை ஒன்றில் சக்கரமும், மற்றொன்றில் அட்டைப்புழுவும் கொண்டிருக்கிறார். சில நூல்களின்படி அமிர்தம், சங்கு, மூலிகைக் கொடி மற்றும் ஆயுர்வேத நூலினைக் கையில் கொண்டிருப்பார் எனவும் விவரிக்கின்றன.

அவதாரத் தோற்றம் 
தேவர்கள் அசுரர்களுடன் போராடி  வலிமை இழந்தவர்களானார்கள். அவர்களுக்கு உயிர் அச்சம் ஏற்பட்டது. எனவே படைக்கும் கடவுள் பிரம்மாவிடமும், தேவர்கள் தலைவரான இந்திரனிடமும் முறையிட்டார்கள். தேவர்களுக்கு வாழ்வளிப்பதற்காகப் பாற்கடல் கடையப்பட்டது. அப்போது கடலிலிருந்து தன்வந்திரி அவதாரம் செய்தார் என்று புராணங்கள் கூறுகின்றன. இவரின் திருக்கரத்தில் உள்ள கலசத்திலிருந்து வழங்கிய அமிழ்தத்தை தேவர்கள் உண்டதால் நிறைவாழ்நாளைப் பெற்றார்கள்.

மருத்துவம்
தனு என்ற வார்த்தைக்கு அம்பு, உடலைத் தைத்தல் என்கிற பொருள் உண்டு. எனவே, தன்வந்திரி என்கிற வார்த்தைக்கு அறுவை சிகிச்சை முறையில் சிறந்தவர் என்றும் கொள்ளலாம். பிரமன் நான்கு வேதங்களையும் படைத்து, அதன் சாரமாகிய ஆயுர்வேதத்தையும் படைத்தான். இந்த ஆயுர்வேதம் நன்றாகத் தழைத்தோங்கி, பலரையும் அடைய வேண்டும் என்பதற்காக, முதலில் சூரியக் கடவுளுக்கு உபதேசித்தார் பிரம்மன். சூரியனும் இதை நன்றாகக் கற்று உணர்ந்து, அதை எங்கும் பரவச் செய்யும் பணியை மேற்கொண்டார்.

சூரியக் கடவுளிடம் இருந்து ஆயுர்வேதத்தைக் கற்றுத் தேர்ந்த பதினாறு மாணவர்களில் மிகவும் முக்கியமானவர் தன்வந்திரி என்று பிரம்ம வைவர்த்த புராணம் சொல்கிறது. தன்வந்திரி என்று சொல்லப்படுபவர் வானத்தில் வசித்து வருபவர். அதாவது, சூரியனே தன்வந்திரி என்றும் புராணங்களில் ஒரு குறிப்பு இருக்கிறது. தன்வ என்ற பதத்துக்கு வான்வெளி என்று பொருள். தன்வன் என்றால் வான்வெளியில் உலவுபவன் என்று பொருள் கொள்ளலாம். எனவே, இவரையே சூரியன் என்றும் சொல்வார்கள். சூக்த கிரந்தங்களில் தன்வந்திரி என்கிற திருநாமம் சூரியக் கடவுளையே குறிப்பிடுகிறது. தன்வந்திரிதான் ஆயுர்வேதத்தைப் படைத்தவர் என்று மத்ஸ்ய புராணம் கூறுகிறது. தன்வந்திரியை வைத்தியத்தின் அரசன், சிறந்த மருத்துவர் என்றும் குறிப்பிடுகிறது பத்ம புராணம். வாயு புராணம், விஷ்ணு புராணம் போன்றவையும் தன்வந்திரி அவதாரம் பற்றிச் சொல்கிறது.

இலக்கிய குறிப்புகள்
மத்ஸ்ய புராணம், மார்க்கண்டேய புராணம், விஷ்ணு புராணம், பாகவத புராணம், பத்ம புராணம், விஷ்ணுதர்மோத்தர புராணம் போன்ற புராணங்களில் தன்வந்திரியைக் கடவுளாகக் குறிப்பிடும் குறிப்புகள் உள்ளன. சென்னைப் பல்கலைக்கழகத் தமிழ்ப் பேரகராதி தரும் பட்டியலில் பதினெட்டு சித்தர்களுள் ஒருவராக தன்வந்திரி குறிப்பிடப்படுகிறார். வைத்திய சிந்தாமணி, தன்வந்திரி தண்டகம் 140, நாலுகண்ட ஜாலம், தன்வந்திரி கலை, தன்வந்திரி ஞானம், தன்வந்திரி தைலம், தன்வந்திரி கருக்கிடை, தன்வந்திரி நிகண்டு போன்ற நூல்களை இவர் எழுதியதாகக் குறிப்பிடப்படுகிறது.

மேற்கோள்கள்

இவற்றையும் பார்க்கவும் 

திருமாலின் அவதாரங்கள்
சித்தர்கள்
குடும்ப அட்டை

குடும்ப அட்டை (Ration card) வழங்கும் திட்டம் ஒரு குடும்பத்தைச் சேர்ந்த உறுப்பினர்களைப் பதிவு செய்து வைத்திருப்பதற்காகப் பல்வேறு நாடுகளிலும் உள்ள ஒரு திட்டமாகும். இத்திட்டம் தெற்கு, தென்கிழக்காசிய நாடுகள், சில அரபு நாடுகள் போன்றவற்றில் நடைமுறையில் இருக்கிறது.

இந்தியா 
இந்தியாவில் குடும்பத்துடன் வசித்து வருபவர்களுக்கு அவர்களின் குடும்ப உறுப்பினர் விபரங்களுடன் குடும்ப அட்டை (ரேசன் கார்டு, Ration card) வழங்கப்படுகிறது. குடும்ப அட்டையானது இந்தியக் குடிமகனுக்கு மிக முக்கிய ஆவணமாகும். அத்தியாவசியப் பொருட்கள் சட்டம் 1995 அத்தியாவசியப் பொருள்களின் உற்பத்தி வழங்கல் விநியோகம் போன்றவற்றை நியாயமான முறையில் வழங்கிட மத்திய மாநில அரசுகளுக்கு அதிகாரம் வழங்குகிறது. அதன்படி அனைவருக்கும் குடும்ப அட்டை வழங்கப்படுகிறது. ஒவ்வொரு குடிமகனுக்கும் குடும்ப அட்டை இன்றியமையாதது. குடும்ப அட்டை ஒரு முக்கியமான ஆவணங்களில் ஒன்றாகும். அது தகுந்த அதிகாரியின் மூலம் பொதுவிநியோக முறைக்காக மாநில அரசால் வழங்கப்படுகிறது. இதன்மூலம் நியாய விலைக்கடைகளில் அத்தியாவசியப் பொருள்களை பெறுவதற்கு உணவுச் சீட்டாகவும், பிற அரசு திட்டங்களில் பங்கேற்க அடையாள அட்டையாகவும் பயனபடுகிறது. வறுமைக் கோட்டுக்கு மேல் உள்ளவர்கள், கீழ் உள்ளவர்கள் என்ற அடிப்படையில் இவ்வட்டைகள் வேறுபடுகின்றன.

தமிழ்நாடு 
இந்தியாவில் 1964-65இல் 89.4 மில்லியன் டன்னாக இருந்த தானிய உற்பத்தி, 65-66-இல் 72.3 மில்லியன் டன்களாகக் குறைந்தது. எனவே இந்தியா கடும் உணவுப் பஞ்சத்தை எதிர்நோக்கி இருந்தது. இந்தத் தருணத்தின்போது தமிழ்நாட்டில் குடும்ப அட்டைகள் அறிமுகப்படுத்தப்பட்டன. 1966 நவம்பர் 16இல் இந்தத் திட்டம் வந்தது. என்றாலும், எல்லா குடும்பங்களுக்கும் குடும்ப அட்டைகள் கிடைக்கவில்லை.  1969இல் மு. கருணாநிதி முதல்வரான பிறகு, 1972இல் தமிழ்நாடு பொது விநியோக கழகம் (சிவில் சப்ளைஸ் கார்ப்பரேஷன்) தொடங்கப்பட்டது. 1975க்குள் தமிழ்நாட்டில் அனைத்துக் குடும்பங்களுக்கும் குடும்ப அட்டைகள் வழங்கப்பட்டன.

தமிழ் நாட்டில் தமிழ்நாடு உணவுப் பொருள் வழங்கல் மற்றும் நுகர்வோர் பாதுகாப்புத் துறையின் வழியாக இந்தக் குடும்ப அட்டை அச்சிட்டு அளிக்கப்படுகிறது. இந்தக் குடும்ப அட்டைகளைக் கொண்டு தமிழ்நாட்டின் நியாயவிலைக் கடைகளில் அரிசி, சர்க்கரை, மண்ணெண்ணெய், கறியெண்ணெய் போன்ற சில அத்தியாவசியப் பொருட்களை அரசின் சலுகை விலையில் பெற்றுக் கொள்ளலாம். மேலும் குடும்ப அட்டையை வைத்தே இலவச வண்ணத் தொலைக்காட்சிப் பெட்டி, இலவச மின்சார உரல் (கிரைண்டர்), இலவச மின்சார அரைப்பான் (மிக்ஸி)  ஆகியவையும் வழங்கப்பட்டன. அரசின் பல நலத் திட்டங்கள் இந்த அட்டையின் மூலம் செயல்படுத்தப்படுகின்றன. மேலும் வருவாய்த்துறையின் அனைத்து சான்றுகளும் இந்த குடும்ப அடையாள அட்டையைக் கொண்டே பெற முடிகிறது. பல இடங்களில் இதனை முகவரிச் சான்றாகவும் பயன்படுத்திக் கொள்ள முடிகிறது.

குடும்ப அட்டை வகைகள் 
பச்சை நிற அட்டை
வெள்ளை நிற அட்டை
காக்கி அட்டை
நீல நிற அட்டை

புதிய அட்டை பெற தகுதியுள்ளவர்கள் 
விண்ணப்பதாரர் இந்தியக்குடியுரிமை பெற்றவராக இருக்கவேண்டும்.
தனி சமையலறையுடன் தனியாக வசிக்க வேண்டும்.
தமிழகத்தில் வசிப்பவராக இருக்கவேண்டும்.
வேறு மாநிலத்தில் குடும்ப அட்டை பெற்றிருக்கக்கூடாது.
அட்டைபெற்ற மாநிலத்தில் பல அட்டைகளில் பெயர்கள் இடம் பெறக்கூடாது.

இந்தோனேசியா 
இந்தோனேசியாவில் இது கார்து கெளுவார்கா (Kartu Keluarga) என்று அழைக்கப்படுகிறது. தேர்தலில் வாக்களித்தல், அடையாள அட்டை, கடவுச்சீட்டு என்பவற்றைப் பெறுதல், ஏழை மக்களுக்குச் சலுகைகள் வழங்குதல் போன்றன இடம்பெறுகின்றன.

மேற்கோள்கள் 

இந்திய அரசுத் திட்டங்கள்
1952 இந்தியக் குடியரசுத் தலைவர் தேர்தல்

இந்தியக் குடியரசின் முதல் குடியரசுத் தலைவர் தேர்தல் 1952 ல் நடைபெற்றது. இந்தியா குடியரசு ஆன போது அதன் முதல் குடியரசுத் தலைவராக பதவியேற்ற ராஜேந்திர பிரசாத், இத்தேர்தலில் வெற்றி பெற்று மீண்டும் குடியரசுத் தலைவரானார்.

பின்புலம்
இந்தியா ஜனவரி 26, 1950ல் குடியரசானது. அதுவரை “இந்தியன் யூனியன்” அல்லது “இந்திய டொமீனியன்” என்ற அரசாட்சி அமைப்பாக இருந்த இந்தியாவின் நாட்டுத் தலைவராக “கவர்னர் ஜெனரல்”. இருந்தார். குடியரசானவுடன், குடியரசுத் தலைவர் இந்தியாவின் நாட்டுத் தலைவர் ஆனார். இந்திய அரசியலமைப்பு நிர்ணய மன்றத்தின் தலைவராக இருந்த ராஜேந்திர பிரசாத் குடியரசுத் தலைவராகப் பதவியேற்றார். பின்னர் குடியரசுத் தலைவரைத் தேர்ந்தெடுக்கும் முறைகள் உருவாக்கபப்ட்டன. 1952ம் இம்முறைகள் “இந்திய குடியரசுத் தலைவர் மற்றும் துணைக் குடியரசுத் தலைவர் தேர்தல் சட்டம், 1952” என்ற பெயரில் சட்டமாக இயற்றப்பட்டன. இவ்விதிகளின் படி குடியரசுத் தலைவர் இந்திய நாடாளுமன்றத்தின் இரு அவைகளின் உறுப்பினர்கள் மற்றும் மாநில சட்டமன்றங்களின் உறுப்பினர்கள் அடங்கிய வாக்காளர் குழுவினால் (electoral college) தேர்ந்தெடுக்க்கப்பட்டார். இந்த தேர்தல் விகிதாச்சாரப் பிரதிநிதித்துவ (proportional representation) முறையில் நடத்தப்பட்டது.

புதிய தேர்தல் விதிகளின்படி மே 2, 1952ல் இந்தியாவின் முதல் குடியரசுத் தலைவர் தேர்தல் நடத்தப்பட்டது. முன்பு இந்திய தேசிய காங்கிரசு உறுப்பினராக இருந்த ராஜேந்திர பிரசாத் அனைத்து சாரருக்கும் ஏற்புடையவராக இருந்தார். பல எதிர்க்கட்சிகளும் அவரைத் தங்கள் வேட்பாளராக ஏற்றுக் கொண்டு போட்டி வேட்பாளர்களை நிறுத்தவில்லை. கட்சி சார்பற்ற வேட்பாளராகவே அவர் போட்டியிட்டார். இடதுசாரிக் கட்சிகளின் ஆதரவுடன் சுயேட்சையாகப் போட்டியிட்ட பம்பாய் மாநிலத்தைச் சேர்ந்த பொருளியல் அறிஞரும் முன்னாள் நாடாளுமன்ற உறுப்பினருமான முனைவர் கே. டி. ஷா, ராஜேந்திர பிரசாத்துக்கு முக்கிய போட்டியாளராக இருந்தார். லட்சுமண் கணேஷ் தட்டே என்ற சுயேட்சை வேட்பாளரை வலதுசாரி இந்து மகாசபா ஆதரித்தது. இவர்கள் தவிர மேலும் இரு சுயேட்சை வேட்பாளர்களும் போட்டியிட்டனர். மிகப்பெரும்பாலான கட்சிகளின் ஆதரவையும் மதிப்பையும் பெற்றிருந்த ராஜேந்திர பிரசாத் 83.8 % வாக்குகளுடன் எளிதில் வெற்றி பெற்றார்.

முடிவுகள்
ஆதாரம்:

மேற்கோள்கள்

1952 தேர்தல்கள்
இந்தியக் குடியரசுத் தலைவர் தேர்தல்கள்
பெரமோன்

பெரமோன் (pheromone) என்பது பொதுவாக ஒரு உயிரினம் தன் இனத்தைச் சேர்ந்த மற்ற உயிரிகளுடன் தொடர்பு கொள்ளும் பொருட்டு சுற்றுப்புறத்தில் சுரக்கும் மணமுடைய வேதிப்பொருள் ஆகும். ஆனால் ஒரு உயிரினத்தின் ஃபெரமோன் மற்றொரு இன உயிரினத்தில் துலங்கல் உண்டாக்குவதும் அறியப்பட்டுள்ளது.

பெரமோன்கள் உண்டாக்கும் விளைவு உள்ளுணர்வால் ஏற்படுவதாகும். இது உயிரினம் கற்றறிந்து உண்டாவதில்லை. மனிதன் உள்ளிட்ட அனைத்து விலங்கினங்களிலும் பெரமோன்கள் காணப்பட்டாலும் பூச்சியினங்களிலேயே இது மிகப்பரவலாய்க் காணப்படுகிறது. பெரமோன்களைப் பற்றிய அறிவு வாசனைத் திரவியங்கள் தயாரித்தல், பூச்சிகளைக் கட்டுப்படுத்தல் போன்றவற்றில் பயன்படுத்தப்படுகிறது.

பூச்சி பெரமோன்கள்

எச்சரிக்கை பெரமோன் 
எறும்புக் கூட்டத்தில் ஓர் எறும்பு தொந்தரவு செய்யப்பட்டால் அது எச்சரிக்கை  ஃபெரமோனை வெளியிடும். இதனால் ஈர்க்கப்படும் எறும்புகள் அவ்விடம் நோக்கி வந்து தொந்தரவைச் சரி செய்ய முயலும். இந்த ஃபெரமோன் மறைந்ததும் எறும்புகள் தங்கள் வேலைகளில் ஈடுபடத் துவங்கும்.

பாதை பெரமோன் 
சில எறும்புகள் உணவைக் கண்டுபிடித்து அதைக் கூட்டிற்கு எடுத்துவரும் போது வந்த பாதையில் பாதை  ஃபெரமோன்களை சுரக்கும். இதனால் கவரப்பட்ட மற்ற எறும்புகள் அதே பாதையில் சென்று உணவைக் கண்டுபிடித்துக் கூட்டிற்குக் கொண்டு வரும். அவையும் அதேபோல் வரும் வழியில் ஃபெரமோன்களைச் சுரக்கும். உணவு தீர்ந்ததும் எறும்புகள் ஃபெரமோன்களைச் சுரப்பதை நிறுத்தி விடும்.
அத்தோடு இந்த ஃபெரமோன்கள் எளிதில் ஆவியாகியும் விடும். எனவே எறும்புகள் குழம்புவதில்லை.

அரசித் தேனீயின் கீழ்த்தாடை பெரமோன் 
உண்மையைச் சொல்ல வேண்டுமென்றால் அரசித் தேனீ ஒரு முட்டை போடும் இயந்திரமே ஆகும். ஓர் உறைக்குள் இரு வாள்கள் இருக்க முடியாதது போல் ஒரு தேனீக் கூட்டில் இரு அரசிகள் இருக்க முடியாது. இதற்குக் காரணம் அரசித் தேனீ சுரக்கும் ஒரு வித ஃபெரமோன் ஆகும். இது அரசியின் கீழ்த்தாடையில் உள்ள சில சுரப்பிகளால் சுரக்கப்படுகின்றன.
இதன் விளைவுகளாவன:
 பணியாளர் தேனீக்களை தனக்கு உணவூட்ச் செய்தல்
 இன்னொரு அரசி அறை கட்டப்படாமல் தடுத்தல்
 பணியாளர்களில் அண்டகங்கள் உருவாகாமல் தடுத்தல்

பால் ஈர்ப்பு பெரமோன் 
பூச்சியினங்களில் பொதுவாக பெண் பூச்சிகளே பால் ஈர்ப்பு ஃபெரமோன்களை வெளிவிடுகின்றன. இவை வணிகரீதியாகத் தயாரிக்கப்பட்டு பூச்சிப் பொறிகளாகப் பயன்படுத்தப்படுகின்றன.

தாவர பெரமோன்கள் 
தாவர பெரமோன்களும் அறியப்பட்டுள்ளன. பூச்சிகளால் மகரந்தச் சேர்க்கை நிகழ்த்தும் ஆர்க்கிடுகள் ஆண் பூச்சியைக் கவர பெண் பூச்சியின் மணத்தை வெளியிடுகின்றன.

பாலூட்டி பெரமோன்கள்

எல்லை பெரமோன்கள் 
வயது வந்த ஆண் நாய்கள் காலைத் தூக்கிக் கம்பத்தில் சிறுநீர் கழிப்பதைப் பார்த்திருக்கலாம். இது மற்ற ஆண் நாய்களுக்குத் தனது எல்லையைத் தெரிவிப்பதற்கான ஃபெரமோன் வெளியீடு ஆகும்.

மனித பெரமோன்கள் 
மனிதர்களிலும் ஃபெரமோன்கள் சுரக்கப்படுகின்றன. விடுதியில் ஒன்றாகத் தங்கியிருக்கும் பெண்களுக்கு மாத விலக்கு ஒரே நேரத்தில் உண்டாவது அறியப்பட்டுள்ளது. இது ஃபெரமேனா் விளைவே என்றறியப்பட்டு உள்ளது. இந்த ஃபெரமோன்கள் அக்குளில் இருந்து சுரக்கப்படுகின்றன.

ஒரு ஆண் பெண்களைக் கவர்வதிலும் ஃபெரமோன்கள் முக்கியப் பங்கு வகிக்கின்றன. இந்த அடிப்படையில் பல வாசனைத் திரவியங்கள் வெளியிடப்படுகின்றன.

மேற்கோள்கள்

 
உட்சுரப்பியல்
நூலகவியல் தமிழ் நூல்களின் பட்டியல் (இலங்கை)

இலங்கை எழுத்தாளர்களினால் எழுதி வெளியிடப்பட்ட நூலகவியல், தகவல் விஞ்ஞானம் நூல்கள் கீழே பட்டியலிடப்பட்டுள்ளது. இப்பட்டியல் நூல் வெளிவந்த ஆண்டினைப் பிரதானப் படுத்தியே தொகுக்கப்பட்டுள்ளது.

1989
 நூற்பகுப்பாக்கம்: நூலகர்களுக்கான கைநூல் - வே. இ. பாக்கியநாதன். 1ம் பதிப்பு: ஜூலை 1986,  2ம் பதிப்பு: ஆகஸ்ட் 1989
  கிராம நூலகப் பொறுப்பாளர்களுக்கான வழிகாட்டி - என். செல்வராஜா. புங்குடுதீவு: முத்தமிழ் நிதிய வெளியீடு, சர்வோதயம், 1வது பதிப்பு: 1989
 நூலகப் பயிற்சியாளர் கைநூல் -  என். செல்வராஜா, திருகோணமலை: நகராட்சி மன்றம், 1வது பதிப்பு: நவம்பர் 1989

1990
 சனசமூக நிலையங்களுக்கான கைநூல் - என். செல்வராஜா,  யாழ்ப்பாணம்: யாழ் மாவட்ட சனசமூக நிலைய சம்மேளனம், 1வது பதிப்பு: ஏப்ரல் 1990
  நூலக அபிவிருத்திக் கருத்தரங்கு, ஏப்ரல் 6-8, 1990: நூலகர்களுக்கான வழிகாட்டி - என். செல்வராஜா, கண்டி: தோட்டப் பிரதேசங்களுக்கான கூட்டுச் செயலகம், 1வது பதிப்பு: 1990

1991 - 2000

2001 - 2010
 நூலக தகவல் அறிவியல் ஆய்வுக் கோவை, அருளாநந்தம் சிறீகாந்தலட்சுமி, சேமமடு பதிப்பகம், கொழும்பு, 2008.
 நூலகர் கைநூல்: சிறுவர், பாடசாலை, கிராமிய நூலகர்களுக்கு, என். செல்வராஜா, குமரன் புத்தக இல்லம், கொழும்பு, 2008.
 நூலகப் பட்டியலாக்கம்: ஓர் அறிமுகம், பைரூஸ், எம். பீ. எம்., பதிப்பாசிரியர்: யோகேஸ்வரி சண்முகசுந்தரம், குமரன் புத்தக இல்லம், கொழும்பு, 2009.
 யாழ்ப்பாண நூலகம் அதன் சாம்பலிலிருந்து எழுகின்றது - வி. எஸ். துரைராஜா (ஆங்கில மூலம்), காவலூர் ராசதுரை (தமிழாக்கம்). தமிழ்நாடு: மித்ர ஆர்ட்ஸ் அன்ட் கிரியேஷன்ஸ், 1வது பதிப்பு: ஏப்ரல் 2009.

ஆண்டு குறிப்பிடப்படாதவை

உசாத்துணை
 நூல்தேட்டம்: தொகுதி 01 முதல் 06 வரை  - என். செல்வராஜா (இலண்டன்) , , .
 இலங்கை எழுத்தாளர்கள், ஊடகவியலாளர்கள், கலைஞர்களின் விபரத்திரட்டு: தொகுதி 01 முதல் 10 வரை - பீ. எம். புன்னியாமீன்,  , , , , , , , , , 
 இவர்கள் நம்மவர்கள் பாகம் 01 முதல் 05 வரை  - பீ. எம். புன்னியாமீன், , , , , 
 இலங்கை தேசிய நூற்பட்டியல் - தேசிய நூலக ஆவணவாக்கல் மத்திய நிலையம்: ISSN  0253- 8229
 பயனர்களால் பார்க்கப்படும் நூல்கள்
 
இலங்கைத் தமிழ் நூற்பட்டியல்கள்
நூலகவியல் தமிழ் நூல்கள்
ஹொங்கொங் வரலாறு

ஹொங்கொங் வரலாற்று ரீதியாக சீனாவின் தென் கடலோரத்தில் புவியியல் அமைவிடமாக அமைந்துள்ளது. இந்த நிலப்பரப்பில் ஆயிரக் கணக்கான ஆண்டுகளுக்கு முன்பே மக்கள் குடியிருப்புகள் இருந்துள்ளன என தொல்பொருளாய்வுகள் கூறுகின்றன. இருப்பினும் சீனப் பேரரசிடம் இருந்து பிரித்தானியர் ஹொங்கொங்கை கைப்பற்றி அவர்கள் கட்டுப்பாட்டுக்கு வரும் வரை, இப்பகுதிகளில் மக்கள் வசித்தது தொடர்பான எந்த எழுத்தாவணங்களும் இருக்கவில்லை. பிரித்தானியர் ஹொங்கொங்கை கைப்பற்றும் போது அதன் கரையோரப் பகுதிகளில் சில மீனவக் குடில்களும், உப்பு வயல்களும் மட்டுமே இருந்தன.

வெளியிணைப்புகள் 

 Hong Kong Museum of History website 
 A speech script on history of Hong Kong 
 Bibliography of Hong Kong Archaeology on the University of Hong Kong website 
 "Story of the Stanford family and the effect of the fall of Hong Kong in 1941."
 Basic Law Drafting History Online -University of Hong Kong Libraries, Digital Initiatives
 Historical Laws of Hong Kong Online  – University of Hong Kong Libraries, Digital Initiatives
 Sidney C. H. Cheung, Martyrs, Mystery and Memory Behind the Colonial Shift  – Anti-British resistance movement in 1899
 Dr Howard M Scott "Images of Hong Kong – Journal"
 Historical and statistical abstract of the colony of Hongkong (1907)

மேற்கோள்கள்

ஹொங்கொங் வரலாறு
ஹயக்ரீவர்

ஹயக்ரீவர் குதிரை முகமும், மனித உடலும் கொண்ட உருவானவர், இவரை விஷ்ணுவின் வடிவாகக் கருதி வைணவர்கள் வழிபடுகிறார்கள். ஹயக்ரீவரை கல்வித் தெய்வம் என குறிப்பிடுகின்றார்கள். இந்த அவதாரத்தினை தசாவதாரத்திற்குள் இணைப்பதில்லை.

அவதாரக் காரணம் 
மது, கைடபன் எனும் அசுரர்கள் படைக்கும் கடவுளான பிரம்மாவிடமிருந்த வேதங்களை பறித்துக் கொண்டனர். அத்துடன் பாதாள உலகத்திற்குச் சென்றனர். அதனை மீட்டுத் தரும்படி பிரம்மா, காக்கும் கடவுளான விஷ்ணுவை வேண்டினார். மதுவும், கைடபனும் படைக்கும் தொழிலை செய்ய ஆசை கொண்டனர். அவர்கள் குதிரை முகம் உடையவர்கள் என்பதால் விஷ்ணுவும் குதிரை முக அவதாரம் எடுத்து அவர்களுடன் போர் புரிந்தார். இந்த ரூபமே ஹயக்ரீவர் என்று அழைக்கப்படுகிறது. அசுரர்களுடன் போரிட்டு வேதங்களை மீட்டு பிரம்மனிடம் தந்தார்.

லட்சுமி ஹயக்ரீவர் 

மது, கைடபன் அசுரர்களை அழித்த பின்னும் ஹயக்கிரீவருக்கு உக்கிரம் தனியாதால் லட்சுமி தேவியை அவர் மடியில் அமர வைத்துள்ளனர். இத்திருவுருவத்திற்கு லட்சுமி ஹயக்ரீவர் என்று பெயர். ஹயக்ரீவருக்கு கல்வி கருவாக இருந்தமையால் கல்விக்கு தெய்வமாகவும், லட்சுமி உடனிருப்பதனால் செல்வத்திற்கு தெய்வமாகவும் ஹயக்கிரீவர் வணங்கப்படுகிறார்.

ஹயக்ரீவர் ஸ்தோத்திரம்

தூய மெய்ஞ்ஞான வடிவமும் ஸ்படிகம் போன்று தூய்மையானவரும் அறிவு யாவற்றுக்கும் ஆதாரமானவருமாகிய ஹயக்கிரீவரை வணங்குகிறேன் எனும் பொருளுடைய ஸ்தோத்திரம்.

"ஞானானந்த மயம் தேவம் நிர்மல ஸ்படிகாக்ருதிம்
ஆதாரம் ஸர்வ வித்யானாம் ஹயக்ரீவம் உபாஸ்மஹே"

ஹயக்ரீவர் காயத்திரி 

'ஓம் தத் வாகீச்வராய வித்மஹே
ஹயக்ரீவாய தீமஹி
தந்நோ ஹஸெள ப்ரஸோதயாத்' 

மூலமந்திரம்

'உத்கீத ப்ரணவோத்கீத, ஸர்வ வாகிச்வரேச்வர
ஸர்வ வேதமயா சிந்த்யா, சர்வம் போதய போதய'.

ஓம்கார உத்கீத ரூபாய ருக்யஜீ ஸாம மூர்த்தயே
நம: அஸ்து தேவதேவாய வாஞ்சிதார்த்த ப்ரதாயினே:
வேத வேதாந்த வேத்யாய வேதாஹரணே கர்மணே
ஸர்வாஸ்த்வ மஹாமோஹ பேதினே ப்ரஸ்மணே நம:

ஸ்ரீவாதிராஜரும் ஹயக்ரீவரும்
பொ.ஊ. 1480 ஆண்டு காலத்தில் வாழ்ந்த மத்வ குருவான மகான் ஸ்ரீவாதிராஜர், ஹயக்ரீவரை உபாசனைத் தெய்வமாகக் கொண்டவர். அவர் தினமும் ஹயக்ரீவருக்கு படைக்கும் பிரசாதத்தை ஹயக்ரீவரே வந்து உண்பார் என்று நம்பிக்கை.

மேற்கோள்கள்

வெளி இணைப்புகள் 
 ஹயக்ரீவரை வணங்குவதனால் கிடைக்கும் பலன்கள்

இவற்றையும் பார்க்கவும்
 விஷ்ணு
 வைணவம்

திருமாலின் அவதாரங்கள்
தர்மபாலர்கள்

en:Hayagriva (Buddhism)
மு. இராஜாங்கம்

மு. இராஜாங்கம் (பி. 1939) ஒரு தமிழக அரசியல்வாதி மற்றும் முன்னாள் சட்டமன்ற உறுப்பினர் (1985-1988).

பிறப்பு

இராஜாங்கம் தஞ்சை மாவட்டத்தில் உள்ள கும்பகோணம் அருகில் அமைந்த திருவிடைமருதூரில் தெற்கு எடத்தெருவில் நடுத்தர விவசாயக் குடும்பத்தில்  வீரப்படையாட்சி - கண்ணம்பாள் குடும்பத்தில் பிறந்தார். இவரது தந்தை முத்துபடையாட்சி வீரப்பபடையாட்சியின் மூத்த மகன். இராஜாங்கம் முத்துபடையாட்சியின் மூன்றாவது மகன் - இவருக்கு இரண்டு சகோதரர்களும் ,இரண்டு சகோதரிகளும் உள்ளனர்.

குடும்பம்

இவர் விஜயலெட்சுமி என்பவரை மணம் முடித்தார்; சீத்தாலெட்சுமி என்ற மகளும் கோபாலகிருஷ்ணன், மற்றும் பாலமுருகன் என்ற மகன்களும் உள்ளனர். கோபாலகிருஷ்ணன் பேரூராட்சிதலைவராகவும், பாலமுருகன் மருத்துவராகவும் உள்ளனர். இவர் தனது 16 வயது முதல் தனது இளையதந்தை ராமசந்திர படையாட்சி,   ஜி. கே. மூப்பனார், ஜி. ரெங்கசாமி மூப்பனார் ஆகியோரின் வழிகாட்டலுடன் அரசியலில் இறங்கினார். பின் ஆன்மீகத்திலும் ஈடுபட்டார்

ஆன்மீகம்

திருவிடைமருதூர் உள்ள திரெளபதியம்மன் கோயில் மற்றும் மகாலிங்க சுவாமி கோயில் இவற்றுக்கு இவரது தலைமையில் கும்பாபிஷேகம் நடைபெற்றுள்ளது.

அரசியல்

 1972-கள்ளுக்கடை மறியல் போராட்டம், வட்டாரகாங்கிரஸ் கமிட்டி தலைவர்
 1973-அறப்போராட்டத்தில் கலந்து திருச்சி சிறையில் அடைக்கப்பட்டார்
 1977-இந்திரா காந்தி கைது செய்ததைக் கண்டித்த போராட்டத்தில் சிறை சென்றார்
 மறைமலைநகர் ரயில்நிலையப் பெயர் போராட்டத்தில் சிறைவாசம்
 1985-1988 வரை திருவிடைமருதூர் சட்டமன்ற உறுப்பினர்.
 1995-1996-வரை தஞ்சை ஒருங்கிணைந்த மாவட்ட காங்கிரஸ் தலைவர்.
 1996-1998-தஞ்சைமாவட்ட த.மா.க தலைவர்.
 1999- தமாக அறிவித்த விலைவாசி உயர்வு போராட்டத்தில் திருச்சியில் சிறைவாசம்.
 2000- தமாக போராட்டத்தில் திருச்சியில் சிறைவாசம். 
 2000-2002 தமாக. மாவட்டத்தலைவர் தஞ்சை (வடக்கு).
 2002-2013 வரை காங்கிரஸ் மாவட்டத் தலைவர் தஞ்சை (வடக்கு).

மேற்கோள்கள்
”நினைவுகளும் பகிர்வுகளும்” என்ற மு.இராஜங்கம் எழுதிய நூலில் இருந்து.

வாழும் நபர்கள்
1939 பிறப்புகள்
தஞ்சாவூர் மாவட்ட நபர்கள்
8 ஆவது தமிழ்நாடு சட்டமன்ற உறுப்பினர்கள்
1957 இந்தியக் குடியரசுத் தலைவர் தேர்தல்

இந்தியக் குடியரசின் இரண்டாவது குடியரசுத் தலைவர் தேர்தல் 1957 ல் நடைபெற்றது. 1950 முதல் குடியரசுத் தலைவராக இருந்த ராஜேந்திர பிரசாத், இத்தேர்தலில் வெற்றி பெற்று மீண்டும் குடியரசுத் தலைவரானார்.

பின்புலம்
மே 6, 1957ல் இந்தியாவின் இரண்டாவது குடியரசுத் தலைவர் தேர்தல் நடத்தப்பட்டது. முன்பு இந்திய தேசிய காங்கிரசு உறுப்பினராக இருந்த ராஜேந்திர பிரசாத் அனைத்து சாரருக்கும் ஏற்புடையவராக இருந்தார். பல எதிர்க்கட்சிகளும் அவரைத் தங்கள் வேட்பாளராக ஏற்றுக் கொண்டு போட்டி வேட்பாளர்களை நிறுத்தவில்லை. கட்சி சார்பற்ற வேட்பாளராகவே அவர் போட்டியிட்டார். மேலும் இரு சுயேட்சை வேட்பாளர்களும் போட்டியிட்டனர். மிகப்பெரும்பாலான கட்சிகளின் ஆதரவையும் மதிப்பையும் பெற்றிருந்த ராஜேந்திர பிரசாத் 99 % வாக்குகளுடன் எளிதில் வெற்றி பெற்றார்.

முடிவுகள்
ஆதாரம்:

மேற்கோள்கள்

1957 தேர்தல்கள்
இந்தியக் குடியரசுத் தலைவர் தேர்தல்கள்
1962 இந்தியக் குடியரசுத் தலைவர் தேர்தல்

இந்தியக் குடியரசின் மூன்றாவது குடியரசுத் தலைவர் தேர்தல் 1962 இல் நடைபெற்றது. 1952 முதல் துணைக் குடியரசுத் தலைவராக இருந்த சர்வபள்ளி ராதாகிருஷ்ணன், இத்தேர்தலில் வெற்றி பெற்று குடியரசுத் தலைவரானார்.

பின்புலம்
மே 7, 1962ல் இந்தியாவின் மூன்றாவது குடியரசுத் தலைவர் தேர்தல் நடத்தப்பட்டது. 1950 முதல் குடியரசுத் தலைவராக இருந்த ராஜேந்திர பிரசாத் ஓய்வு பெற்றதால் இத்தேர்தலில் போட்டியிடவில்லை. குடியரசுத் துணைத் தலைவராக பத்தாண்டுகள் பதவி வகித்திருந்த சர்வபள்ளி ராதாகிருஷ்ணனை அனைத்து கட்சிகளும் தங்கள் வேட்பாளராக ஏற்றுக் கொண்டன. கட்சி சார்பற்ற வேட்பாளராகவே அவர் போட்டியிட்டார். மேலும் இரு சுயேட்சை வேட்பாளர்களும் போட்டியிட்டனர். மிகப்பெரும்பாலான கட்சிகளின் ஆதரவையும் மதிப்பையும் பெற்றிருந்த ராதாகிருஷ்ணன் 98.2 % வாக்குகளுடன் எளிதில் வெற்றி பெற்றார்.

முடிவுகள்
ஆதாரம்:

மேற்கோள்கள்

1962 தேர்தல்கள்
இந்தியக் குடியரசுத் தலைவர் தேர்தல்கள்
குஞ்சன் நாடார்

குஞ்சன் நாடார் (Kunjan Nadar) கன்னியாகுமரி மாவட்டம் தமிழ் நாட்டுடன் இணைய குமரி மாவட்ட மக்கள் நடத்திய தெற்கு எல்லைப் போராட்டத்தில் தீவிரமாக செயல்பட்டவர். இவர் ஒரு வழக்கறிஞர். இவர் நெய்யாற்றின்கரை தாலுகா திரிபுரம் என்ற ஊரில் 1911 ஆம் ஆண்டு பிறந்தார். இவர் தென்குரல் என்ற பத்திரிக்கையை நிறுவினார்.

பொதுவாழ்க்கை 
1952ஆம் ஆண்டு பாறசாலை சட்டமன்ற தொகுதியிலிருந்து சுயேட்சையாக வெற்றி பெற்றார்
1954ஆம் ஆண்டில் நடைபெற்ற இடைத்தேர்தலில் தி.தா.நா. காங்கிரசு சார்பில் போட்டியிட்டு வெற்றி பெற்றார். அக்கட்சியின் கட்சிச் செயலாளராகவும் பணியாற்றினார்..
1954ஆம் ஆண்டில் நேசமணி சிறையில் இருக்கும் போது மார்த்தாண்டம், மற்றும் புதுக்கடையில் திருவிதாங்கூர் அரசுக்கு எதிராக ஊர்வலம் நடத்தினார். அதில் பட்டம் தாணுபிள்ளை அரசு நடத்திய துப்பாக்கிச் சூட்டில் 9 பேர் மரணமடைந்தனர். இதை தலைமை தாங்கியதற்காக இவருக்கு 8 மாத காலம் சிறைதண்டனை அளிக்கப்பட்டது.
1962 ஆம் ஆண்டில் சென்னை சட்டசபைக்கு பத்மநாபபுரம் தொகுதியிலிருந்து சுயேட்சையாக தேர்ந்தெடுக்கப்பட்டார்.

கருத்துகள் 
பழவங்காடி மைதானத்தில் முதல் மந்திரி பட்டம் தாணுபிள்ளை பேசிய பேச்சு பற்றி, குஞ்சன் நாடார் கூறியது
ஒரு முதல்வர் மலையாளிகளைத் தமிழர்கள் மீது ஏவி விடும் போக்கில் பழவங்காடியில் பேசியிருப்பது வருந்தத்தக்கது. இப்போது ஒன்றை நான் கூறியாக வேண்டியுள்ளது. தென்திருவிதாங்கூரில் உள்ள மலையாளிகள் யாராவது ஒருவர் தமிழர்களால் துன்பப் படுத்தப்பட்டிருப்பரா?. அப்படிப்பட்ட ஒரு சம்பவத்தை பட்டம் சுட்டிக் காட்ட முடியுமா?. அவருடைய எண்ணத்திற்கு மாறாக தமிழர்களும், மலையாளிகளும் சகோதரர்களாக நிம்மதியாக இருக்கின்றனர். தமிழர்களின் கோரிக்கையில் நியாயம் உள்ளது என்று இன்று மலையாள சகோதரர்கள் கூறுவதை பட்டம் இதுவரை கேட்காதிருந்தால் இனியாவது கேட்டு உள்ள நிலைமையை தெரிந்து கொள்வார் என்று நம்புகின்றேன். (ஆகத்து 8, 1954 தினமலர் செய்தி)
குஞ்சன் நாடார் சிறையிலிருந்து வெளியிட்ட அறிக்கை, வேணாட்டை கேரளத்துடன் இணைத்தே வைக்க சதி நடக்கிறது. உடனடியாக மக்கள் விழித்தெழ வேண்டும்.  இது மக்கள் மத்தியில் பெரும் கொந்தளிப்பை உருவாக்கியது.

இவர் ஆகத்து 19, 1974இல் காலமானார்.

மேற்கோள்கள் 

1911 பிறப்புகள்
1974 இறப்புகள்
பெ. கீதா ஜீவன்

பெ. கீதா ஜீவன் (Periasamy Geetha Jeevan) என்பவர் தமிழக அரசியில்வாதியும் தமிழ்நாடு அரசின் முன்னாள் சமூகநலத்துறை அமைச்சரும், தற்போதைய சமூக நலன் - மகளிர் உரிமைத்துறை அமைச்சசர் ஆவார். இவர் தூத்துக்குடியில் மே 06, 1970 அன்று பிறந்தார். இவரது கணவர் சீவன் சேக்கப் ராசேந்திரன். இவர்களுக்கு மகிழ் யான் சந்தோசு என்ற மகனும், சீனா எபி சுந்தரி என்ற மகளும் உள்ளனர்.

இவர் தூத்துக்குடியில் ஆங்கிலவழிக் கல்வியளிக்கும் ஒரு பள்ளிக்கூடத்தின் தாளாளராக இருந்து வருகிறார். இவர் தூத்துக்குடி மாவட்ட திமுக செயலாளரும், தூத்துக்குடி சட்டமன்றத் தொகுதியின் முன்னாள் சட்டமன்ற உறுப்பினருமான என். பெரியசாமியின் மகள் ஆவார். இவர் இதற்கு முன்பாக 1996 முதல் 2001 வரை உள்ளாட்சி அமைப்புத் தேர்தலில், தூத்துக்குடி மாவட்ட ஊராட்சி மன்றத் தலைவராகத் தேர்வுச் செய்யப்பட்டு பணியாற்றியுள்ளார்.2006 தமிழக சட்டமன்றத் தேர்தலில் தூத்துக்குடி சட்டமன்ற உறுப்பினராக தேர்ந்தெடுக்கபட்டு தமிழக சட்டமன்றத்தில் இடம்பெற்றார்.  பின்னர் 2016ஆம் ஆண்டு நடந்த தேர்தலில், திமுக கட்சியின் சார்பாக தூத்துக்குடி தொகுதியிலிருந்து, தமிழக சட்டமன்றத்திற்குத் தேர்ந்தெடுக்கப்பட்டார். 2021 தமிழ்நாடு சட்டமன்றத் தேர்தலில் தூத்துக்குடி சட்டமன்ற உறுப்பினராக மீண்டும் தேர்ந்தெடுக்கபட்டார். இதையடுத்து 2021 மே 7 அன்று தமிழக சமூக நலன் - மகளிர் உரிமைத்துறை அமைச்சசராக பதவியேற்றார்.

மேற்கோள்கள் 

1970 பிறப்புகள்
வாழும் நபர்கள்
தமிழ்நாட்டு பெண் அமைச்சர்கள்
தமிழ்நாட்டு அமைச்சர்கள்
21-ஆம் நூற்றாண்டு இந்திய அரசியல்வாதிகள்
திராவிட முன்னேற்றக் கழக அரசியல்வாதிகள்
15 ஆவது தமிழ்நாடு சட்டமன்ற உறுப்பினர்கள்
தூத்துக்குடி மாவட்ட நபர்கள்
தமிழ்ப் பெண் அரசியல்வாதிகள்
16 ஆவது தமிழ்நாடு சட்டமன்ற உறுப்பினர்கள்
தமிழக சட்டமன்ற பெண் உறுப்பினர்கள்